Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 297/12/8807	Michalovce, 22.5.2012
EEČ : 2-66-144-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
v dobe od 05. 09. 2011 do 06. 03. 2012 na odbernom mieste rodinného domu č. 80 v obci Kačanov, okres Michalovce, nedovolene odoberala elektrickú energiu tak, že v rozvádzači merania, ktorý je umiestnený v kuchyni domu, je na hlavný prívodný kábel, ktorý je vedený zo strešníka  domovej prípojky do rozvádzača merania, pripojený ďalší vodič CY 2,5 mm2, ktorý bol pripojený pred elektromerom a viedol do inštalácie domu, kde je na ňom pripojený svetelný a zásuvkový obvod kuchyne, pričom elektromer takýmto spôsobom nezaznamenával spotrebovanú energiu, čím takto pre Východoslovenskú distribučnú a.s. XXXXX, ul. Mlynská č. 31 spôsobila škodu vo výške 2,05 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník PZ, Okresného riaditeľstva PZ, OO PZ Trhovište uznesením sp. zn. ORP-339/TR-MI-2012  zo dňa 12. 04. 2012 začal trestné stíhanie a dňa 25. 04. 2012 vzniesol obvinenie XXXXX pre prečin krádeže podľa     § 212 ods. 2 písm. e) Tr. zákona na vyššie uvedenom skutkovom základe.

	Dňa 17. 05. 2012 mi predložil policajný orgán vyšetrovací spis s návrhom na podmienečné zastavenie trestného stíhania.
 
Po preskúmaní návrhu policajného orgánu a na vec sa vzťahujúceho vyšetrovacieho spisu som sa s návrhom stotožnil. 

                     Obvinená XXXXX vyhlásila, že spáchala skutok, za ktorý je stíhaná. Výslovne dala súhlas s postupom podľa § 216 Tr. poriadku a dňa 12. 03. 2012 uhradila poškodenej spoločnosti škodu,  podľa jej vyčíslenia, v sume 541,35 €. 

 	Obvinená XXXXX je dôchodkyňa. Z miesta trvalého bydliska je hodnotená všeobecne. Doposiaľ nebola súdne trestaná.

	Za prečin podľa § 212 ods. 2 písm. e) Tr. zákona je stanovená horná hranica trestnej sadzby 2 roky, teda v uvedenej veci boli splnené všetky formálne podmienky na postup podľa § 216 Tr. poriadku.
	
	Vzhľadom na osobu obvinenej a s prihliadnutím na jej doterajší život a okolnosti prípadu, možno považovať podmienečné zastavenie trestného stíhania s uložením skúšobnej doby v trvaní 12 (dvanásť) mesiacov, za dostačujúce.

	Preto bolo potrebné rozhodnúť tak, ako je to uvedené vo výroku tohto uznesenia.

	Ak obvinená v priebehu skúšobnej doby bude viesť riadny život, bude rozhodnuté, že sa osvedčila. Inak sa rozhodne, a to prípadne aj počas skúšobnej doby, že sa v trestnom stíhaní bude pokračovať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor